REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/443-14

15. decembar 2014. godine

B e o g r a d

**Z A P I S N I K**

**26. SEDNICE ODBORA ZA PRAVOSUĐE, DRŽAVNU UPRAVU I LOKALNU**

**SAMOUPRAVU, ODRŽANE 15. DECEMBRA 2014. GODINE**

Sednica je počela u 9,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Biljana Savović, Meho Omerović, Živan Đurišić, Tanja Tomašević Damnjanović, Laslo Varga, Vladimir Đukanović, Neđo Jovanović i Velinka Tošić.

Sednici je prisustvovala Biljana Pantić Pilja (zamenik Mirjane Andrić).

Sednici nisu prisustvovali članovi Odbora: Aleksandar Martinović, Balša Božović, Jovan Marković, Dragan Paunović, Miletić Mihajlović i Olgica Batić, niti njihovi zamenici.

Biljana Pantić Pilja prisustvovala je sednici i kao predstavnik predlagača zakona.

Sednici su prisustvovali i Tatajana Babić, direktor, i Vladan Joksimović, zamenik direktora Agencije za borbu protiv korupcije.

Na predlog predsednika Odbora utvrđen je sledeći

D n e v n i r e d:

1. Razmatranje Predloga zakona o izmeni i dopuni Zakona o izvršenju i obezbeđenju, koji je podnela grupa od 131 narodnog poslanika (broj 011-4373/14 od 4. decembra 2014. godine), u načelu;
2. Davanje saglasnosti na Pravilnik o unutrašnjem uređenju i sistematizaciji radnih mesta u Stručnoj službi Agencije za borbu protiv korupcije (broj 02-44357/14, od 8. decembra 2014. godine)
3. Razno.

Pre prelaska na rad po utvrđenom dnevnom redu usvojen je, bez primedaba, zapisnike sa 24. i 25. sednice Odbora.

**Prva tačka dnevnog reda:** **Razmatranje Predloga zakona o** **izvršenju i obezbeđenju**

Biljana Pantić Pilja je, kao predstavnik predlagača zakona, predstavila razloge za predložena rešenja kojim se menja i dopunjuje Zakon o obezbeđenju i izvršenju.

Vladimir Đukanović podržao je predložene izmene Zakona i, ukazujući na pozitivan primer prakse u Crnoj Gori, izneo mišljenje da bi izvršenja sudskih odluka trebalo u potpunosti preneti na privatne izvršitelje, jer se pokazalo da su sudovi u postupcima izvršenja neefikasni.

Neđo Jovanović je, takođe, podržao predložena rešenja i konstatovao da je ove izmene trebalo mnogo ranije doneti i preduprediti posledice koje su nastupile, jer su zakonska rešenja doprinela zloupotrebama i enormnom bogaćenju pojedinih izvršitelja kroz nagomilavanje predmeta. Ukazao je, pritom, da je potrebno izmeniti i odredbe Zakona koje dopuštaju obezvređivanje nepokretnosti koje su predmet izvršenja čak do 30 procenata njihove tržišne vrednosti i predvideti da ovo obezvređivanje ne može da pređe granicu od 50 procenata tržišne vrednosti nepokretnosti.

Živan Đurišić je ukazao na moguće loše posledice i zloupotrebe rešenja da izvršni poverilac sam može da odredi izvršitelja ukoliko ga u roku od pet dana ne odredi Komora izvršitelja.

Petar Petrović je napomenuo da ne treba zaboraviti ni činjenicu da je zloupotrebama doprinelo svakako i ponašanje pojedinih direktora komunalnih preduzeća.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmeni i dopuni Zakona o izvršenju i obezebeđenju, u načelu.

Za izvestioca Odbora na sednici Narodne skupštine Petar Petrović, predsednik Odbora.

**Druga tačka dnevnog reda:** **Davanje saglasnosti na Pravilnik o unutrašnjem uređenju i sistematizaciji radnih mesta u Stručnoj službi Agencije za borbu protiv korupcije**

Tatjana Babić, direktor Agencije, predstavila je, ukratko, Pravilnik o unutrašnjem uređenju i sistematizaciji radnih mesta u Stručnoj službi Agencije za borbu protiv korupcije i ukazala na razloge kojim se rukovodila u opredeljivanju novih rešenja u Pravilnikuo unutrašnjem uređenju i sistematizaciji radnih mesta u Stručnoj službi Agencije.

Odbor je, na osnovu člana 23. Zakona o Agenciji za borbu protiv korupcije („Službeni glasnik RS“, broj 97/08, 53/10, 66/11, 67/13 i 112/13) i člana 51. Poslovnika Narodne skupštine Republike Srbije („Službeni glasnik RS“, broj 14/09 – Prečišćeni tekst), razmotrio Pravilnik i doneo sledeću

O D L U K U

Daje se saglasnost na Pravilnik o unutrašnjem uređenju i sistematizaciji radnih mesta u Stručnoj službi Agencije za borbu protiv korupcije, broj 014-110-00-11/2014-01, od 3. decembra 2014. godine, koji je doneo direktor Agencije za borbu protiv korupcije, po pribavljenom pozitivnom mišljenju Odbora Agencije za borbu protiv korupcije.

**Treća tačka dnevnog reda: Razno**

U okviru ove tačke dnevnog reda nije bilo pitanja ni predloga.

Sednica je završena u 9,30 časova.

SEKRETAR PREDSEDNIK

Ljiljana Miletić Živković Petar Petrović